b"\n_START_ARTICLE_\nFonts d'Ontinyent\n_START_SECTION_\nFont del Barranc dels Tarongers\n_START_PARAGRAPH_\nAquesta \xc3\xa9s una font discreta, agradable de descobrir entre els penyals imponents que abracen el curs del barranc. La trobem poc despr\xc3\xa9s de deixar eixe gran dep\xc3\xb2sit d'aig\xc3\xbces on conflueix el barranc de la Penya Roja amb el barranc dels Tarongers. A la vora del cam\xc3\xad, entre el barranc i la pemya, sorprenem la nostra font. _NEWLINE_Ella, que brolla de la roca, sempre ens ha oferit la seua aigua i ens convida a apropar-nos-hi i tastar-la, per quedar-nos ben plens amb un xicotet glop. Despr\xc3\xa9s. Asseure's o davallar pels seus voltants ens satisf\xc3\xa0, per a fer un altre glop al cap de poc temps. Des d'aquest lloc comencem a percebre la dificultosa i rogenca geografia del barranc que ens envolta. _NEWLINE_Els penyals tallats ens descobreixen les capes que formen el seu relleu, l'ull amagat de la cova del Garrofer, i el llit del riu, si el seguim, ens mostra el cam\xc3\xad que no podrem evitar de con\xc3\xa9ixer. El paratge, de bon comen\xc3\xa7ament, pot semblar un poc aspre  secall\xc3\xb3s, per\xc3\xb2 la pres\xc3\xa8ncia de grans de la font ja \xc3\xa9s un bon senyal. Podem observar la pres\xc3\xa8ncia de grans arbres que encara resten imm\xc3\xb2bils i erts, i a\xc3\xa7\xc3\xb2 ens indica el passat d'ombra que cobria el barranc i l'anunci de les moltes belleses que ens guarda al seu interior._NEWLINE_Sens dubte, la font \xc3\xa9s el lloc d'eixida de molts caminants, que, amb l'ajuda del PR-V122 que ac\xc3\xad comen\xc3\xa7a, recorren el barranc dels Tarongers, el qual, a m\xc3\xa9s d'oferir-nos excel\xc2\xb7lents vistes i curiosos racons, ens mena als enrunats i antics molins del t\xc3\xa8xtils, que encara deixen entreveure el seu passat. _NEWLINE_M\xc3\xa9s endins, l'aigua ja es fa acompanyant en molts llocs i el caminant s'ompli de frescor i de vitalitat quan passeja pel seu costat. En aquest barranc sempre hi ha un indret per a seure, descansar i mirar pl\xc3\xa0cidament. Ac\xc3\xad, el silenci, fa que el temps passe lentament. Acabat el passeig, ineludiblement tornem a beure un altre glop a la font del Barranc dels Tarongers, i, per un moment et far\xc3\xa0 veure el bo que \xc3\xa9s tot.\n_START_SECTION_\nFont del Raboser\n_START_PARAGRAPH_\nAquesta font que ens fa pensar de manera m\xc3\xa9s immediata en un cau de rabosa, es troba en uns dels enclavaments m\xc3\xa9s privilegiats per a visitar fonts naturals. Hui dia, alguna de les fonts que omplia aquest espai com la font de la Infanta ja es troba pr\xc3\xa0cticament desapareguda, per\xc3\xb2 si parlem amb els vells encara la recorden brollar sota el seu abric arquejat de rajola de fang._NEWLINE_Junt a la font del Raboser trobem la font de la Ll\xc3\xbacia, per la qual podem passar abans de visitar la del Raboser. Pegada al convent de les carmelites trobem la font de les Monges. A\xc3\xa7\xc3\xb2 palesa la quantitat d'aig\xc3\xbces que fins ac\xc3\xad s'acosten -una manera de tastar-les \xc3\xa9s arrimar-se fins a la font del Raboser, la qual encara conserva la seua estructura original amb la seua pica redona i afonada en la terra, i el llavi de metal desmorellat i oxidat que la cobreix. Tamb\xc3\xa9, afortunadament, podem llegir la data de la seua construcci\xc3\xb3 1859, que ens dona a entendre que ni el pas del temps, ni les transformacions han fet decaure la seua funci\xc3\xb3: omplir-nos la boca amb un bon glop d'aigua. _NEWLINE_Aquesta font brolla incessantment perqu\xc3\xa8 les terres de l'aigua partida d'horta del Llombo arrepleguen gran quantitat d'aigua des de sempre. D'altra banda, el rib\xc3\xa0s que forma part del barranc, que ac\xc3\xad s'endinsa dins del poble, fa que ens pengem sobre el riu, i veure el Carril, els ponts que el sobrevolen i l'aigua clara que ve del barranc del Pou Clar i el barranc Gran, que molt prop d'ac\xc3\xad s'ajunten. _NEWLINE_La font del Raboser, de f\xc3\xa0cil acc\xc3\xa9s, ens convida a visitar-la i passar una bona estona al seu costat. Veient el muret que la forma, ens adonem de la import\xc3\xa0ncia que abans tenien les fonts com a eix de superviv\xc3\xa8ncia en les nostres terres, punt referent per a tots aquells que vivien molt en contacte amb elles."